

Poštovani roditelji učenika/ca osmih razreda!

Na žalost, teška ekonomska situacija i visoka cijena cjepiva utjecala je na to da cjepivo protiv HPV-a još nije uvršteno u program redovitog cijepljenja, kao što je u velikom broju zemalja EU, nego ima samo preporuku za cijepljenje od strane Ministarstva zdravlja. Visoka cijena cjepiva otežava i veću procijepljenost djevojčica u našoj zemlji . Imamo rijetku sreću da već sedmu godinu Grad Zagreb omogućava besplatno cijepljenje djevojčica osmih razreda u školama u Zagrebu i samo se nadamo da ovo neće biti posljednja godina u kojoj se provodi besplatno cijepljenje.

Stoga, i u ovim otežanim financijskim uvjetima Grad Zagreb, Gradski ured za zdravstvo, sukladno odluci Povjerenstva Grada Zagreba za prevenciju infekcije HPV-om nastavlja provedbu Programa „Prevencija raka vrata maternice i drugih bolesti uzrokovanih HPV-om“ i u školskoj godini 2014./15.

Kako vam je već poznato cijepljenje protiv HPV infekcije je učinkovita zaštita za pojavu predstadija i raka vrata maternice, kao i ostalih bolesti povezanih s infekcijom humanim papiloma virusom, što pokazuju i najnoviji rezultati koje je objavila Australija, jedna od prvih zemalja koja je započela s cijepljenjem.

Povjerenstvo Grada Zagreba, okuplja eminentne stručnjake koji se bave zaštitom reproduktivnog zdravlja mladih, od samih početaka je prepoznalo korisnost i učinkovitost cjepiva pokazujući to, kao odgovorni roditelji, cijepljenjem svojih djevojčica.

Ovim putem pozivamo Vas na roditeljski sastanak na kojem će Vas liječnik specijalist školske medicine upoznati i informirati o svemu vezanom za cijepljenje i tako omogućiti da uklonite sve nedoumice vezane uz cijepljenje protiv HPV-a.

Veselimo se Vašem dolasku!

**POVJERENSTVO GRADA ZAGREBA**

**ZA PREVENCIJU**

**INFEKCIJE HPV-om**